UCCSA e akgola moruti
Phuthego ya UCCSA kwa Makopong e akgoletse moruti wa bone Moruti Cosmos Ngoreng go bo a tsisitse pharologanyo mo kerekeng eo ka go gogela banana mo go yone. Maloko ka go farologana mo kerekeng ya UCCSA kwa Makopong ba ne ba lebogaba bo ba akgola Moruti Ngoreng ka tiro e ntle e a e dirang ya go ba etelela pele, go ba gakolola, go aga phuthego, go ba kaela le go ba gogela mo leseding ka lefoko la Modimo bogolo jang banana. Fa a leboga moruti motiakone mo kerekeng eo, Rre Pesalema Bimbo o ne a tlhalosa gore fa e sale moruti a romelwa mo phuthegong ya UCCSA ngwaga o o fetileng go nnile le pharologanyo ka go le pele go ne go lebega kereke eo e tsenwa fela ke bagolo. Mo letsatsing la Matlhatso la go leboga moruti, Rre Bimbo o boletse fa moruti gareng ga tse a di dirileng a fetotse banana ka go simolodisa dithuto tse di akaretsang tsa Baebele, tshidilo maikutlo fa ba na le mathata le gone go ba tlogedisa tsotlhe tse di duleng mo tseleng go ithuta le go tlhaloganya lefoko la Modimo. O kaile fa Moruti Ngoreng e le moruti wa motia yo o lorato ka a tsosolositse mewa ya batho ba le bantsi ka go phutha le go kokoanya maloko a kerere eo ka go ba etela kwa malwapeng go rapelela ba ba sa tsogang le gone go ba jesa bothito jwa lorato ka go ba rerela mafoko a a boitshepo. Sebui sa tlotla mo letsatsing leo o ne a tshwantshanya moruti ka go nopola temana nngwe mo Baebeleng mo lokwalong lwa ga Genenis 3: 1-3 a a reng, ‘tloga o tswe mo lefatsheng la ga eno le lolwapa lwa ga rrago o ye kwa lefatsheng le ke tlaa go le bontshang mme ke tlaa go segofatsa gammogo le ba ba go segofatsang’. A re gape go tshwaragana le moruti le go mmulela dikgoro mo dipelong tsa bone go ka mo thusa tiro ya gagwe go e dira a phuthologile ka lorato le matsetseleko ka dinako tsotlhe. Phuthego ya UCCSA kwa Makopong ba ne ba abela moruti P6 586 go tswa mo mekgatlhong e e farologaneng ya kereke, dijana, dipodi tse tlhano le dikoko di supa e le tsela nngwe ya go mo leboga, go mo amogela, le go supa lorato mo go ene gore a tle a rotloetsege go dira tiro ya gagwe ka botswerere. Fa a amogela dimpho tseo, moruti Ngoreng yo o tlholegang kwa Maun, o lebogetse kemo-nokeng e a e filweng ke mohumagadi wa gagwe le diphuthego tsa UCCSA tse a di okametseng di akaretsa Makopong, Draihoek, Kokotsha, Werda. O lebogile le barulaganyi ba tiro eo tse a di okametseng ka tiro e ntle e ba mo e diretseng ka e le sesupo sa lorato mo go ene. A re seo ke sesupo sa gore o botlhokwa mo go bone le gore tsotlhe tse a di ba direlang ba a di itumelela le go di kgotsofalela mme a ba solofetsa gore o tlaa tswelela a dira thomo ya gagwe e a e romilweng ke Modimo ka a ineetse le go ikana gore o tlaa e dira ka botswapele dika nako tsotlhe fa e mo tlhokang teng. Moruti Ngoreng, yo e eleng monana o ne a supa fa pitso ya Modimo e tlhokana le motho yo o inetseng, a ititeile sehuba go intshitsa setlhabelo go ya gongwe le gongwe kwa a bitswang teng go sa kgathalesege gore o ya bokgakala jo bokae le gore o kgaogana le batsadi ba gagwe le ba lolwapa lwa gagwe. Fa a ntsha bopaki mo letsatsing leo mongwe wa banana, Rre Teko Chimbombi o ne a supa fa dikgakololo le thoetso ya mouti ya go ba gogela mo kerekeng ene le ba bangwe e ba thusitse ka go ba bula ditlhaloganyo go fetoga mo meweng le gone go kgatlhegela go direla modimo ka dinako tsotlhe. BOKHUTLO